**Nagovor predsednika Državnega sveta Mitje Bervarja na 1. SME konferenci z naslovom**

**»Ali je na obzorju ponovna oživitev srednjih in malih podjetij v Sloveniji?«**

(Gospodarska zbornica Slovenije, 9. april 2014)

Spoštovane udeleženke in udeleženci 1. SME konference, cenjeni gostitelj, predsednik Gospodarske zbornice Slovenije mag. Samo Hribar Milič, spoštovana gospa mag. Vida Kožar, direktorica Podjetniško – trgovske zbornice, predvsem pa lep pozdrav cenjenim podjetnikom in današnjemu nagrajencu.

Dovolite, da vas najprej prav lepo pozdravim v svojem in v imenu Državnega sveta RS, ter da se vam zahvalim za povabilo na današnji dogodek. Še posebej zato, ker je tematika izjemno pomembna za nadaljnji razvoj naše države. Moje osebno mnenje je, da je celo ključnega pomena.

Povsem jasno je namreč, da je brez trdnih gospodarskih temeljev vprašljiva tudi vsa ostala javna infrastruktura nacionalnega pomena, ter celotno delovanje in financiranje javnih sektorjev, kot so zdravstvo, sociala, šolstvo in ostala področja.

Namreč, v Sloveniji se v skupino mikro, malih in srednjih podjetij po mednarodnih merilih uvršča kar 99 % vseh podjetij. Ta zaposlujejo več kot 400.000 ljudi, kar je skoraj 70 % vseh zaposlenih v gospodarstvu.

Prav mala in srednja podjetja so tudi tista, ki ustvarjajo največ novih delovnih mest. Znan je podatek, da so v Evropski uniji v zadnjih 10-ih letih ustvarila kar 85 % novih delovnih mest.

Slovenska država bi se morala veliko bolj zavedati, da se hitro gospodarsko rastoče države ločijo od počasi rastočih predvsem v stopnji razvitosti podjetništva. To je seveda le eden od kriterijev. Vendar lahko rečemo, da podjetništvo ohranja gospodarstvo vitalno tudi na dolgi rok. Zakaj podjetniki ste tisti, ki gospodarstvo dejansko živite, mnogi z njim "dihate" že več rodov in vam zato upravičeno še zdaleč ne more biti vseeno, kaj se z gospodarstvom dogaja, kje smo in kam gremo. Ta način razmišljanja in razumevanja, je tudi meni povsem jasen, saj sem bil v preteklosti, vrsto let, tudi sam podjetnik.

Eden od dejavnikov oživljanja srednjih in malih podjetijje tudi zakonodajno okolje, ki ustvarja normativne pogoje za gospodarsko rast. Na pravo spodbujajoče zakonodajno okolje, podjetništvo že čaka vrsto let, kot da bi čakali na »Dogodek v mestu Gogi«, ki ga na žalost na koncu ni bilo.

Zaradi takšnega stanja odhaja iz Slovenije vse več mladih, perspektivnih ljudi in bojimo se lahko, da se ne bodo vrnili, če jim ne bomo ustvarili razmer za trajnostno razvojno rast podjetij. K temu pa lahko dodamo še primere, ko se tudi srednja generacija izobražencev, intelektualcev in ljudi podjetniškega duha, izseljuje skupaj s svojimi otroki, za katere težko verjamemo, da se bodo vrnili brez konkretnih sprememb.

Državni svet je kot drugi dom parlamenta Republike Slovenije del zakonodajne veje oblasti. V pomembnem segmentu so v Državnem svetu zastopane zahteve, potrebe in želje slovenskega gospodarstva – obrtnikov, podjetnikov in gospodarstvenikov. Interesna skupina delodajalcev v Državnem svetu šteje štiri državne svetnike.

V tem mandatu so to preizkušeni gospodarstveniki - gospod Igor Antauer, mag. Stojan Binder, ki je tudi podpredsednik Državnega sveta, gospod Milan Lukić, ki je vodja Interesne skupine delodajalcev in gospa mag. Marija Lah, ki v Državnem svetu predseduje Komisiji za gospodarstvo, obrt, turizem in finance. Kot predsednik DS lahko zatrdim, da sodi Komisija za gospodarstvo, obrt, turizem in finance med najbolj aktivna delovna telesa v Državnem svetu.

Državni svetniki smo na ta način tudi neposredno, tako rekoč »iz prve roke« seznanjeni z razmerami v gospodarstvu. V okviru pristojnosti, ki jih imamo, aktivno posegamo v zakonodajni postopek, na ta način pa imamo možnost sooblikovati podporno okolje za podjetništvo in gospodarstvo.

Pri tem bi želel izpostaviti pravno varnost in finančno stabilnost, ki ju poslovno okolje v Sloveniji v tem trenutku močno potrebuje. Eden od največjih problemov pa je plačilna nedisciplina, ki dostikrat hromi delovanje zdravih, uspešnih in razvojno naravnanih podjetij.

Ob tem priložnosti, bi se želel dotakniti še prepotrebnih državnih naložb v gospodarstvo, ki bi vsekakor zavrtele finančni krog, omogočile nove zaposlitve ter s tem izvlekle državo iz gospodarskega krča.

V Državnem svetu poskušamo z javnimi posveti in tribunami spodbuditi politične akterje in pristojna ministrstva, da bi kar najhitreje pristopili k uresničevanju prepotrebnih sprememb. Z našimi mednarodnimi povezavami na ravni drugih parlamentarnih domov po Evropi pa si prizadevamo utrditi pot gospodarski diplomaciji in našim podjetjem.

Načrtujemo tudi pripravo posebnega posveta o vlogi in stanju gospodarske diplomacije, na katerega bomo povabili pristojne predstavnike države in gospodarstvenike, da povedo s kakšnimi ovirami se srečujejo in kaj bi bilo mogoče na tem področju še izboljšati. Na ta posvet bomo povabili tudi predstavnike GZS in veseli bomo vaših razmišljanj in izkušenj, ki jih boste predstavili vsem udeležencem na našem posvetu.

Spoštovani gospe in gospodje,

zbornice ste pomemben del našega gospodarstva. Ste interesna, strokovna informacijska, izobraževalna in poslovna središča, ki učinkovito zastopate in ščitite skupne interese članstva in vam je zato potrebno prisluhniti. Na tem mestu bi se želel zahvaliti predsedniku Gospodarske zbornice Slovenije mag. Samu Hribarju Miliču, ki s svojimi nenehnimi opozorili poskuša politiki in javnosti predstaviti mnenja, ki jih zastopa GZS.

Državni svet z zbornicami vseskozi zelo dobro sodeluje. Po svojih močeh prispevamo k temu, da je glas zbornic slišan tudi v parlamentu. Zagotovo močne in neodvisne zbornice krepijo avtonomijo gospodarstva.

Verjamem, da bo današnja 1. SME konferenca prinesla odgovore, ki jim bodo morali prisluhniti tudi v vladi in v Državnem zboru. Državni svet pa vam v okviru svojih pristojnosti odpira vrata za še širše sodelovanje, pa naj gre za strokovne posvete, podporo pri nastopu v tujini ali za pripravo zakonodajnih pobud.

Zahvaljujem se vam za pozornost in vam želim uspešno razpravo na današnji konferenci.

Hvala.